ສະຖານະ​ການ​ ໃນ​ເມືອງ Ferguson ​​ມີຄວາມສະຫ​ງົບ ​ຂຶ້ນ​ແດ່​ແລ້ວ 
​ຍ້ອນ​ການ​ມີໜ້າ​ຂອງ​ພວກ​ຕຳຫຼວດເປັນ​ຈຳນວນ​ຫຼວງ​ຫຼາຍ ​ທ່າມກາງສະພາບ​ອາກາດ ​ທີ່​ມີຫິມະຕົກ ​ແລະ​ຍ້ອນການຕຽມສະ​ເຫຼີ​ມສະຫຼອງ ​ເທດສະ​ການ​ບຸນ Thanksgiving ຈຶ່ງພາໃຫ້​ມີ​ພວກ​ປະ​ທ້ວງ ​​ໜ້ອຍກວ່າ​ຄືນ​ກ່ອນໆ.
ຖະນົນຫົນທາງໃນເມືອງ Ferguson ລັດ Missouri ທາງພາກ ຕາເວັນຕົກຕອນກາງຂອງສະຫະລັດ ມີຄວາມສະຫງົບຂຶ້ນແດ່ແລ້ວ ຫຼັງຈາກທີ່ໄດ້ເກີດຄວາມວຸ້ນວາຍ 2 ຄືນກ່ອນໜ້ານັ້ນ ຍ້ອນການ ຕັດສິນຂອງຄະນະຕຸລາການ ຈະບໍ່ຟ້ອງຮ້ອງຕຳຫຼວດຜີວຂາວ ທີ່ໄດ້ຍິງສັງຫານໄວລຸ້ນຜີວດຳ ທີ່ບໍ່ຖືອາວຸດນັ້ນ ໄດ້ມີການປະທ້ວງແບບກະຈັດກະຈາຍ ໃນແລງວັນພຸດວານນີ້ ແຕ່ຍ້ອນການມີໜ້າຂອງພວກຕຳຫຼວດເປັນຈຳນວນຫຼວງຫຼາຍ ທ່າມກາງສະພາບອາກາດ ທີ່ມີຫິມະຕົກ ແລະຍ້ອນການຕຽມສະ ເຫຼີມສະຫຼອງເທດສະການບຸນຂອບຄຸນພະເຈົ້າ ຫຼື Thanksgiving ຈຶ່ງພາໃຫ້ມີພວກປະທ້ວງໜ້ອຍກວ່າຄືນກ່ອນໆ ກ່ອນໜ້ານີ້ ຜູ້ຄົນຈຳນວນຫຼາຍຮ້ອຍຄົນ ໄດ້ພາກັນເດີນຂະບວນປະທ້ວງຢູ່ຕໍ່ໜ້າໂຮງການ ເມືອງ St Louis ໃນວັນພຸດວານນີ້ ໂຮ່ຮ້ອງວ່າ “ມັນເປັນໜ້າລະອາຍ, ມັນເປັນໜ້າລະ ອາຍ” ຕຳຫຼວດໄດ້ຈັບກຸມ 3 ຄົນທີ່ບໍ່ຍອມສະຫລາຍຕົວ ຮວມທັງອີກຄົນນຶ່ງ ທີ່ໄດ້ຖືກຈັບກຸມ ໃນຖານຈູ່ໂຈມທຳຮ້າຍຜູ້ອື່ນ ການຍິງສັງຫານ ທ້າວ Michael Brown ໄວ 18 ປີ ໃນເດືອນສິງຫາຜ່ານມານີ້ ໂດຍຕຳຫຼວດ Darren Wilson ນີ້ ໄດ້ສ້າງຄວາມເຄັ່ງຕຶງແບບລຸກເປັນໄຟໃນເມືອງ Ferguson ແລະພາໃຫ້ເກີດຄວາມເປັນຫວ່ງເປັນໃຍ ກ່ຽວກັບການໃຊ້ຄວາມຮຸນແຮງຂອງຕຳຫຼວດ ແລະການຈຳແນກກີດກັນ ດ້ານເຊື້ອຊາດຜິວພັນ ໃນເຂດອ້ອມແອ້ມນະຄອນ St Louis ໃນຕົ້ນອາທິດນີ້ ຄະນະຕຸລາການ ໄດ້ຕັດສິນວ່າ ບໍ່ມີຫຼັກຖານພຽງພໍທີ່ຈະຟ້ອງຮ້ອງຕຳຫຼວດ Darren Wilson ຜູ້ຊຶ່ງໄດ້ກ່າວວ່າ ລາວຫວາດກົວເຖິງຊີວິດລາວ ໃນຕອນທີ່ລາວໄດ້ປະເຊີນໜ້າກັບທ້າວ Brown ທ່ານ Wilson ໄດ້ບອກກັບບັນດານັກຂ່າວໃນວັນອັງຄານຜ່ານມານີ້ວ່າ ລາວມີຈິດສຳນຶກທີ່ໂປ່ງໃສ ກ່ຽວກັບການກະທຳຂອງລາວ ທີ່ວ່າ “ຂ້າພະເຈົ້າຮູ້ດີ ວ່າ ຂ້າພະເຈົ້າໄດ້ເຮັດພາລະໜ້າທີ່ຂອງຂ້າພະເຈົ້າຢ່າງຖືກຕ້ອງແລ້ວ ” ພວກປະທ້ວງໃນທົ່ວ ສະຫະລັດ ໄດ້ໃຊ້ເຫດຮ້າຍດັ່ງກ່າວ ເນັ້ນຢ້ຳເຖິງກໍລະນີທີ່ຄ້າຍຄືກັນ ຊຶ່ງພວກເຂົາເຈົ້າ ເຫັນວ່າ ກົດໝາຍທັງຫຼາຍນັ້ນ ແມ່ນບໍ່ໄດ້ມີການນຳໃຊ້ຢ່າງຍຸຕິທຳ ຕໍ່ຊາວອາເມຣິກັນເຊື້ອສາຍອາຟຣິກາ